बैंगलोर के सामने जीत के लिए 199 रनों का लक्ष्य था लेकिन वह निर्धारित 20 ओवर में नौ विकेट खोकर 166 रन ही बना सकी.बैंगलोर के लिए केवल एबी डिविलियर्स ही कुछ अच्छी बल्लेबाज़ी कर सके. लक्ष्मीपति बालाजी का शिकार बनने से पहले उन्होंने 26 गेंदों पर एक चौके और पांच छक्कों की मदद से 53 रन बनाए.कप्तान विराट कोहली की नाक़ामी का सिलसिला एक बार फिर जारी रहा और वो बिना खाता खोले संदीप शर्मा की गेंद पर विकेट कीपर रिद्धीमान साहा को कैच दे बैठे.उनके अलावा युवराज सिंह भी केवल तीन रन बनाकर शिवम शर्मा का शिकार बने जबकि टीम की सलामी जोड़ी क्रिस गेल और पार्थिव पटेल भी कुछ ख़ास नहीं कर सके.क्रिस गेल केवल चार रन बनाकर संदीप शर्मा की गेंद पर विकेटकीपर रिद्धिमान साहा के हाथों कैच आउट हुए. पार्थिव पटेल भी संदीप शर्मा का ही शिकार बने. उन्होंने 13 रन बनाए.पंजाब की ओर से संदीप शर्मा ने चार ओवर में 25 रन देकर तीन और शिवम शर्मा ने चार ओवर में 26 रन देकर दो विकेट हासिल किए.लक्ष्मीपति बालाजी थोड़े महंगे साबित हुए और उन्होंने 43 रन देकर दो विकेट झटके.इससे पहले, किंग्स इलेवन पंजाब ने टॉस हारकर पहले बल्लेबाज़ी की दावत पाकर निर्धारित 20 ओवर में आठ विकेट खोकर 198 रन बनाए.पंजाब के लिए डेविड मिलर ने धुंआधार बल्लेबाज़ी करते हुए केवल 29 गेंदों पर आठ चौके और तीन छक्के लगाते हुए 66 रन बनाए.अभी तक इस टूर्नामेंट में अपने बल्ले से क़माल दिखाते आ रहे ग्लेन मैक्सवेल ने रन तो हालांकि 25 ही बनाए लेकिन ये रन उन्होंने केवल 11 गेंदों पर दो चौके और दो छक्के लगाकर बनाए.वहीं अनुभवी बल्लेबाज़ वीरेंद्र सहवाग ने भी 24 गेंदों पर पांच चौके लगाते हुए 30 रनों की आकर्षक पारी खेली.बैंगलोर के चहल ने 23 रन देकर दो और मिचेल स्टार्क ने 43 रन देकर दो विकेट हासिल किए.जबकि हर्षल पटेल ने दो विकेट के लिए 56 रन ख़र्च किए.किंग्स इलेवन पंजाब की आठ मैचों में ये सातवी जीत है जबकि बैंगलोर की आठ मैचों में ये पांचवी हार रही.शनिवार को आईपीएल-7 में दो मुक़ाबले खेले जाएंगे जिसमें दिल्ली डेयरडेविल्स का सामना सनराइजर्स हैदराबाद से और मुंबई इंडियंस का मुक़ाबला चैन्नई सुपरकिंग्स से होगा.(बीबीसी हिन्दी के एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)